ประกาศคณะกรรมการกํากับหลักทรัพย์และตลาดหลักทรัพย์

ที่ กธ.  5/2565

เรื่อง  หลักเกณฑ์ เงื่อนไข และวิธีการในการให้บริการของผู้ประกอบธุรกิจ  
สินทรัพย์ดิจิทัลที่ต้องไม่มีลักษณะเป็นการสนับสนุนการใช้สินทรัพย์ดิจิทัล

เป็นสื่อกลางในการชําระค่าสินค้าหรือบริการ

\_\_\_\_\_\_\_\_\_\_\_\_\_\_\_\_\_\_\_\_\_

อาศัยอํานาจตามความในมาตรา 10(1) และมาตรา 30 แห่งพระราชกําหนดการประกอบธุรกิจสินทรัพย์ดิจิทัล พ.ศ. 2561  คณะกรรมการ ก.ล.ต. ออกประกาศไว้ดังต่อไปนี้


ข้อ ๑ ในประกาศนี้

“ผู้ประกอบธุรกิจสินทรัพย์ดิจิทัล” หมายความว่า   ผู้ได้รับใบอนุญาตประกอบธุรกิจสินทรัพย์ดิจิทัลประเภทใดประเภทหนึ่งหรือหลายประเภทดังต่อไปนี้

(1) การเป็นศูนย์ซื้อขายคริปโทเคอร์เรนซี

(2) การเป็นศูนย์ซื้อขายโทเคนดิจิทัล

(3) การเป็นนายหน้าซื้อขายคริปโทเคอร์เรนซี

(4) การเป็นนายหน้าซื้อขายโทเคนดิจิทัล

(5)  การเป็นผู้ค้าคริปโทเคอร์เรนซี

(6) การเป็นผู้ค้าโทเคนดิจิทัล

(7) การเป็นผู้จัดการเงินทุนคริปโทเคอร์เรนซี

(8)  การเป็นผู้จัดการเงินทุนโทเคนดิจิทัล

(9)  การเป็นที่ปรึกษาคริปโทเคอร์เรนซี

(10)  การเป็นที่ปรึกษาโทเคนดิจิทัล

“ลูกค้า”  หมายความว่า  ผู้ใช้บริการของผู้ประกอบธุรกิจสินทรัพย์ดิจิทัล


ข้อ ๒ ผู้ประกอบธุรกิจสินทรัพย์ดิจิทัลต้องไม่ให้บริการหรือกระทําการอันมีลักษณะที่เป็นการสนับสนุนหรือส่งเสริมการชําระค่าสินค้าหรือบริการด้วยสินทรัพย์ดิจิทัล ในลักษณะใดลักษณะหนึ่งดังต่อไปนี้ 

(1)  การโฆษณา ชักชวน หรือแสดงตนแก่บุคคลใด ๆ ว่าพร้อมให้บริการชําระค่าสินค้าหรือบริการด้วยสินทรัพย์ดิจิทัล

(2)  การจัดทําระบบหรือเครื่องมือที่อํานวยความสะดวกแก่บุคคลใด ๆ ในการชําระค่าสินค้าหรือบริการด้วยสินทรัพย์ดิจิทัล 

(3)  การให้บริการเปิดกระเป๋าสินทรัพย์ดิจิทัล (wallet) แก่บุคคลใด ๆ เพื่อการชําระค่าสินค้าหรือบริการด้วยสินทรัพย์ดิจิทัล

(4)  การให้บริการโอนเงินบาทจากบัญชีของลูกค้าไปยังบัญชีของบุคคลอื่น ไม่ว่าจะเป็นบัญชีที่ได้จากการขายสินทรัพย์ดิจิทัลหรือบัญชีเงินบาทที่ลูกค้าฝากไว้กับผู้ประกอบธุรกิจสินทรัพย์ดิจิทัล 

(5)  การให้บริการโอนสินทรัพย์ดิจิทัลจากบัญชีของลูกค้าไปยังบัญชีอื่นที่ไม่ใช่บัญชีของลูกค้า เพื่อการชําระค่าสินค้าหรือบริการด้วยสินทรัพย์ดิจิทัล 

(6)  การให้บริการอื่นใดในลักษณะที่เป็นการสนับสนุนการชําระค่าสินค้าหรือบริการด้วยสินทรัพย์ดิจิทัล

ในกรณีที่จะต้องมีการวินิจฉัยการให้บริการอื่นใดในลักษณะที่เป็นการสนับสนุนการชําระค่าสินค้าหรือบริการด้วยสินทรัพย์ดิจิทัลตามวรรคหนึ่ง (6)  ให้สํานักงาน ก.ล.ต. เสนอคณะกรรมการ ก.ล.ต. เพื่อพิจารณาโดยเร็ว  


ข้อ ๓ ในกรณีที่ผู้ประกอบธุรกิจสินทรัพย์ดิจิทัลพบว่าลูกค้ามีการใช้บัญชีซื้อขายสินทรัพย์ดิจิทัลที่เปิดไว้เพื่อการลงทุนในการชําระค่าสินค้าหรือบริการด้วยสินทรัพย์ดิจิทัล ให้ผู้ประกอบธุรกิจแจ้งเตือนลูกค้าเกี่ยวกับการใช้งานบัญชีผิดวัตถุประสงค์และไม่ตรงกับเงื่อนไขการให้บริการ  หากลูกค้ายังคงดําเนินการอยู่ ผู้ประกอบธุรกิจสินทรัพย์ดิจิทัลต้องดําเนินการแก่ลูกค้าที่ปฏิบัติไม่เป็นตามเงื่อนไขการให้บริการ ซึ่งการดําเนินการดังกล่าวรวมถึงระงับการให้บริการเป็นการชั่วคราว ยกเลิกการให้บริการ หรือดําเนินการอื่นใดในทํานองเดียวกัน


ข้อ ๔ ในกรณีที่ผู้ประกอบธุรกิจสินทรัพย์ดิจิทัลมีการให้บริการตามข้อ 2 และข้อ 3 อยู่แล้วก่อนหรือในวันที่ประกาศนี้มีผลใช้บังคับ ให้ผู้ประกอบธุรกิจสินทรัพย์ดิจิทัลปฏิบัติให้เป็นไปตามหลักเกณฑ์ที่กําหนดในประกาศนี้ภายใน 30 วันนับแต่วันที่ประกาศนี้มีผลบังคับใช้   


ข้อ ๕ ประกาศนี้ให้ใช้บังคับตั้งแต่วันที่  1 เมษายน พ.ศ. 2565 เป็นต้นไป


ผู้มีอํานาจลงนาม - ประกาศ  ณ วันที่  18 มีนาคม พ.ศ. 2565

 

 

 

                                                                 (นายพิชิต  อัคราทิตย์)

                                                                   ประธานกรรมการ

                                                คณะกรรมการกํากับหลักทรัพย์และตลาดหลักทรัพย์